KURZUS: Személyszállítás

MODUL: II. modul: A személyszállítás jogi és szabályozási háttere

6. lecke: Közszolgáltatási szerződések

| Tanulási útmutató
Tanulási célok
A lecke feldolgozása után Ön képes lesz:
saját szavaival összefoglalni a személyszállítási közszolgáltatási szerződések kötelező és opcionális tartalmi elemeit az 1370/2007/EK rendelet, valamint a személyszállítási szolgáltatásokról szóló 2012. évi XLI. törvény alapján; felvázolni egy napjainkban működő, hazai személyközlekedési vállalat valamely közszolgáltatási szerződésének felépítését; bemutatni az 1370/2007/EK rendelet, valamint a személyszállítási szolgáltatásokról szóló 2012. évi XLI. törvény által előírt kötelező és opcionális tartalmi elemek meglétét a kiválasztott közszolgáltatási szerződésben.
Tevékenységek
Olvassa el a kurzus 6. leckéjét!
Saját szavaival foglalja össze a személyszállítási közszolgáltatási szerződések kötelező és opcionális tartalmi elemeit az 1370/2007/EK rendelet, valamint a személyszállítási szolgáltatásokról szóló 2012. évi XLI. törvény alapján!
Válasszon ki legalább egy hazai személyközlekedési vállalatot!
Látogassa meg a cég internetes honlapját, majd keressen és töltsön le legalább egy, a cég által kötött közszolgáltatási szerződést! A közszolgáltatási szerződéseket általában a "Rólunk", a "Magunkról", a "Bemutatkozás", a "Közérdekű adatok", az "Általános közzétételi lista", illetve a "Közszolgáltatás" menüpontokban találja meg.
Vázolja fel a kiválasztott közszolgáltatási szerződés felépítését!
Mutassa be az 1370/2007/EK rendelet, valamint a személyszállítási szolgáltatásokról szóló 2012. évi XLI. törvény által előírt kötelező és opcionális tartalmi elemek meglétét a kiválasztott közszolgáltatási szerződésben!
A feldolgozáshoz szükséges idő: 15 perc olvasás, tanulás, 30 perc önálló kutatómunka, olvasás, 5 perc önellenőrzés.
Közszolgáltatási szerződések kötelező és opcionális tartalmi elemei
A közszolgáltatási szerződéseknek az 1370/2007/EK rendelet alapján kötelező tartalmazniuk az alábbi elemeket (4. cikk).
"(1) A közszolgáltatási szerződéseknek és az általános szabályoknak:
a) egyértelműen meg kell határozniuk a közszolgáltató által teljesítendő közszolgáltatási kötelezettségeket és az érintett földrajzi területeket;
b) objektív és átlátható, a túlkompenzációt elkerülő módon előre meg kell határozniuk
i. azon paramétereket, amelyeket ellentételezés esetén az ellentételezés kiszámításához alapul kell venni; és
ii. a biztosított kizárólagos jogok természetét és mértékét.
[...] az ellentételezés egyetlen esetben sem haladja meg a közszolgáltatási kötelezettségek végrehajtása során felmerült költségekre és elért bevételre gyakorolt nettó pénzügyi hatás fedezéséhez szükséges összeget, figyelembe véve az ezzel kapcsolatosan a közszolgáltató által megtartott bevételeket, valamint egy ésszerű nyereséget.
c) meg kell határozniuk a szolgáltatások nyújtásához kapcsolódó költségek megosztására vonatkozó szabályokat.
(2) A közszolgáltatási szerződések és az általános szabályok meghatározzák a menetjegyek eladásából származó bevételek megosztását, amelyeket a közszolgáltató megtarthat, visszafizethet az illetékes hatóság számára, vagy amelyek közöttük eloszthatók.
[...]
(7) A pályázati dokumentumoknak és a közszolgáltatási szerződéseknek átlátható módon kell tartalmazniuk, hogy bevonható-e alvállalkozó, és ha igen, milyen mértékben."
A személyszállítási szolgáltatásokról szóló 2012. évi XLI. törvény további kötelező elemeket ír elő, amelyek közül kiemeljük az alábbiakat (25. §).
"(2) A személyszállítási közszolgáltatási szerződés része a közszolgáltatási menetrend, amely elkülönülten tartalmazza az országos, a regionális és elővárosi személyszállítási szolgáltatásokat. Helyi személyszállítási szolgáltatás esetén a személyszállítási közszolgáltatási szerződés része a helyi közszolgáltatási menetrend. [...]
(3) A szerződésnek - a (2) bekezdésben, és az 1370/2007/EK rendeletben meghatározottakon túl - tartalmaznia kell:
a) a szolgáltató közszolgáltatási feladatait, esetleges közszolgáltatási kötelezettségeit és minden egyéb közszolgáltatási követelményt, a kiegészítő szolgáltatásokat,
b) a szolgáltatás nyújtásának mennyiségi és minőségi feltételeit,
c) az országos személyszállítási közszolgáltatásként végzett emelt komfortfokozatot nyújtó szolgáltatás esetén a szolgáltatást nyújtó járművel szemben támasztott - az utazási komfortot érintő - műszaki és technikai elvárásokat,
d) a közszolgáltatási feladatok ellátását biztosító személyi, tárgyi és pénzügyi feltételek részleteit, szükséges pénzügyi biztosítékokat,
e) az alvállalkozó bevonására vonatkozó kikötéseket, valamint az alvállalkozó szolgáltatására vonatkozó garanciális eszközöket,
f) a vasúti személyszállítási szolgáltatások esetén a személyszállítási szolgáltatás akadályoztatása esetén a személyszállítási közszolgáltatás biztosításával kapcsolatos feladatokat,
g) az igényvezérelt szolgáltatások alkalmazásának lehetőségét,
h) a jegy- és bérletrendszerrel, valamint az ellenőrzéssel kapcsolatos szabályokat, valamint ösztönzőket,
i) a vagyoni eszközök tulajdonviszonyait, a szolgáltató birtokába adott vagy más módon rendelkezésére bocsátott eszközök finanszírozására, használatára, karbantartására és visszaszolgáltatására vonatkozó szabályokat [...],
j) a személyszállítási közszolgáltatások díjait, a pótdíjakat és a díjalkalmazási feltételeket, valamint ezek megsértése esetén érvényesíthető jogkövetkezményeket,
k) a közszolgáltatási tevékenységgel összefüggő szolgáltatói jogokat és kötelezettségeket, kiemelten a kizárólagos jogokra vonatkozó feltételeket,
l) az ellátásért felelős szolgáltatóval szembeni jogait és kötelezettségeit, ideértve az adatszolgáltatásra és az ellenőrzésre vonatkozó szabályokat,
m) a közszolgáltatási feladatok, illetve a közszolgáltatási kötelezettségek ellátásáért járó ellentételezés módját és mértékét, teljesítésének szabályait,
n) a szerződés módosításának, kiegészítésének feltételeit, figyelemmel az előre nem látható eseményekre is,
o) a szerződéses kötelezettségek megszegése esetére vonatkozó szankciókat, jogkövetkezményeket - így különösen a kötbérfizetési kötelezettséget -, valamint a szerződés felmondásának feltételeit, az esetleges jogviták rendezésének módját,
p) a közszolgáltatás megkezdésének időpontját és a szerződés érvényességi időtartamát [...]"
A törvény ugyanitt opcionális lehetőségeket, ajánlásokat is megfogalmaz, melyek közül az alábbiak a legfontosabbak.
"(3a) A közszolgáltatási szerződésben a megrendelő részéről előírhatóak az elektronikus jegyrendszer, az utastájékoztatási rendszer, valamint a forgalomtervező és irányítási rendszerek országos átjárhatóságát, valamint a közszolgáltatási menetrend egységes lebonyolítását biztosító informatikai eszközöknek és rendszereknek a közszolgáltatások megrendelője vagy általa kijelölt szervezet által történő biztosítására, vagy ezen eszközök és rendszerek kötelező igénybevételére, vagy alkalmazására vonatkozó rendelkezések.
(4) A szerződésben szabályozni kell a szolgáltatónak a szerződés teljesítésével kapcsolatos - legalább évenkénti - adatszolgáltatási kötelezettségét, amely lehetővé teszi az ellátásért felelős számára a szolgáltató közszolgáltatási tevékenységének, a közszolgáltatási követelmények teljesítésének megítélését. A szolgáltató - az üzleti titokra vonatkozó előírások betartásával - tájékoztatja az ellátásért felelőst, ha más közszolgáltatási szerződés alapján is végez szolgáltatást vagy más nemzetközi, külön célú menetrend szerinti, különjárati - személyszállítási szolgáltatást is ellát.
(5) A szerződésben a szolgáltató kötelezhető a szolgáltatási területét érintő utazási igények alakulásának folyamatos figyelemmel kísérésére és a menetrend módosításának kezdeményezésére, szolgáltatásainak az igények változásához való igazítása érdekében. [...]"
A szerződés időtartama korlátozott, és nem haladhatja meg autóbuszos szolgáltatások esetén a 10 évet, illetve vasúti vagy egyéb kötöttpályás személyszállítási szolgáltatások esetén a 15 évet.
Az 1370/2007/EK rendelet kiemeli a közpénzzel való takarékosságot is.
"(27) A közszolgáltatási kötelezettségek teljesítése során felmerült költségek fedezésére az illetékes hatóságok által nyújtott ellentételezést oly módon kell kiszámítani, hogy elkerüljék a túlkompenzációt. Amennyiben valamely illetékes hatóság versenyeztetés nélkül kíván odaítélni egy közszolgáltatási szerződést, akkor is be kell tartania azokat a részletes szabályokat, amelyek biztosítják, hogy az ellentételezések összege megfelelő, továbbá tükrözik a hatékony és minőségi szolgáltatásra való törekvést."
Felhasznált irodalom
Az Európai Parlament és a Tanács 1370/2007/EK rendelete (2007. október 23.) a vasúti és közúti személyszállítási közszolgáltatásról, valamint az 1191/69/EGK és az 1107/70/EGK tanácsi rendelet hatályon kívül helyezéséről (https://publications.europa.eu/en/publication-detail/-/publication/b363bd7c-700b-4360-a9af-82156c6be71a/language-hu, letöltés ideje: 2019. július 22.) 2012. évi XLI. törvény - a személyszállítási szolgáltatásokról (https://net.jogtar.hu/jogszabaly?docid=A1200041.TV, letöltés ideje: 2019. július 22.)

| Önellenőrző kérdések
Olvassa el figyelmesen az alábbi feladatokat, majd a lecke tartalma alapján oldja meg őket!
1. Egészítse ki a következő mondatot! A személyszállítási közszolgáltatási szerződések kötelező tartalmi elemeit az 1370/2007/EK , valamint a személyszállítási szóló 2012. évi XLI. adja meg.
2. Egészítse ki a következő mondatot! A közszolgáltatási szerződéseknek és az általános szabályoknak egyértelműen meg kell határozniuk a közszolgáltató által teljesítendő közszolgáltatási és az érintett területeket, valamint objektív és , a elkerülő módon előre meg kell határozniuk azon paramétereket, amelyeket az esetleges kiszámításához alapul kell venni, továbbá a biztosított kizárólagos természetét és .
3. Az alábbiak közül melyeket kell KÖTELEZŐEN tartalmazniuk a személyszállítási közszolgáltatási szerződéseknek?
| a teljesítendő közszolgáltatási menetrendet
| a szolgáltató számára a menetrend módosításának kezdeményezésére vonatkozó előírást
| a szolgáltatás nyújtásának mennyiségi és minőségi feltételeit
| az alvállalkozó bevonására vonatkozó kikötéseket
| az utastájékoztatási rendszer országos átjárhatóságát
| az igényvezérelt szolgáltatások alkalmazásának lehetőségét
| a jegy- és bérletrendszerrel, valamint az ellenőrzéssel kapcsolatos szabályokat
| a forgalomtervező és irányítási rendszerek országos átjárhatóságát
| a szerződéses kötelezettségek megszegése esetére vonatkozó szankciókat
4. Legfeljebb mennyi időre szólhatnak a személyszállítási közszolgáltatási szerződések?
| valamennyi személyszállítási szolgáltatás esetében 10 évre
| autóbuszos szolgáltatások esetében 10 évre, vasúti vagy egyéb kötöttpályás személyszállítási szolgáltatások esetében 15 évre
| autóbuszos szolgáltatások esetében 15 évre, vasúti vagy egyéb kötöttpályás személyszállítási szolgáltatások esetében 20 évre
| valamennyi személyszállítási szolgáltatás esetében 20 évre
5. Egészítse ki a következő mondatot! Az /2007/EK rendelet kiemeli a közpénzzel való is.